WTI ดีดเหนือ 70 เหรียญ คลายกังวล “วิกฤตธนาคาร”
ราคาน้ำมัน WTI ดีดเหนือ 70 เหรียญ นักลงทุนคลายกังวลวิกฤตธนาคาร-เงินดอลลาร์อ่อนค่า พ่วงประเด็นรัสเซียเตรียมปรับลดกำลังการผลิตน้ำมัน 500,000 บาร์เรล/วัน สู่ระดับ 9.5 ล้านบาร์เรล/วัน
ราคาน้ำมัน WTI ดีดเหนือ 70 เหรียญ นักลงทุนคลายกังวลวิกฤตธนาคาร-เงินดอลลาร์อ่อนค่า พ่วงประเด็นรัสเซียเตรียมปรับลดกำลังการผลิตน้ำมัน 500,000 บาร์เรล/วัน สู่ระดับ 9.5 ล้านบาร์เรล/วัน
27 มี.ค. 2566

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ดีดตัวขึ้น ณ เวลา 21:37 น.ตามเวลาไทย ส่งมอบเดือนพ.ค. ซึ่งมีการซื้อขายที่ตลาด NYMEX บวก 1.28 ดอลลาร์ หรือ 1.85% สู่ระดับ 70.54 ดอลลาร์/บาร์เรล โดยได้ปัจจัยหนุนจากการที่นักลงทุนคลายความกังวลต่อวิกฤตในภาคธนาคารสหรัฐและยุโรป
ขณะเดียวกัน ราคาน้ำมันได้รับปัจจัยบวกจากการอ่อนค่าของดอลลาร์ ซึ่งจะเพิ่มความน่าดึงดูดของสัญญา โดยทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
นอกจากนี้ ตลาดได้แรงหนุนจากการที่รัสเซียมีแผนติดตั้งอาวุธนิวเคลียร์ในเบลารุส และรัสเซียเตรียมปรับลดกำลังการผลิตน้ำมัน 500,000 บาร์เรล/วัน สู่ระดับ 9.5 ล้านบาร์เรล/วัน
อย่างไรก็ตามนักลงทุนจับตาการประชุมคณะกรรมการของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 3 เม.ย. ขณะที่แหล่งข่าวเปิดเผยว่า โอเปกพลัสมีแนวโน้มที่จะรักษานโยบายการผลิตน้ำมันด้วยการปรับลดกำลังการผลิต 2 ล้านบาร์เรล/วันจนถึงสิ้นปี 2566 แม้เกิดวิกฤตธนาคารในช่วงที่ผ่านมา